
PRESSEMEDDELELSE 
Risskov den 25. april 2012 



Virksomheder skal holde fokus på at skabe stabilitet og likviditet

Tilbageholdenhed med lønstigninger er en fordel for virksomhederne, som på denne måde kan konsolidere sig og dermed stå stærkere i krisen, siger CEO for PID–Personalechefer I Danmark Kim Staack Nielsen. 

PID har lavet en undersøgelse om danske virksomheders forventninger til løn i 2012 blandt sine medlemmer, og undersøgelsen viser, at 51 % af virksomhederne forventer lønstigninger på op til 1,99 % i 2012.

”Lønstigninger på op til ca. 2 % er også det niveau, jeg oplever, at der er plads til i markedet på landsplan. Det dækker dog ikke helt inflationen, som i marts 2012 var på 2,7 %, og det betyder, at medarbejderne får et fald i reallønnen. Men tilbageholdenheden er en fordel for virksomhederne, som på denne måde kan konsolidere sig og dermed stå stærkere i krisen,” siger Kim Staack Nielsen, formand for PID–Personalechefer I Danmark og fortsætter: ”Nogle økonomer giver udtryk for, at vi skal på den anden side af 2014, før vi ser en stigning i efterspørgslen på medarbejdere. Der går dermed stadig 2,5 år med krise, hvor virksomhederne skal holde fokus på at skabe stabilitet og likviditet. De skal dog også forberede sig på 2015, hvor der igen vil blive kamp om de gode hoveder.”

Ifølge undersøgelsen er det kun 3 %, som forventer, at medarbejderne er nødt til at gå ned i løn i 2012. 

”Det er positivt, at 97 % ikke forventer at skære i medarbejdernes løn, og at de dermed kan holde medarbejderne på minimum samme niveau. De 3 %, der forventer at skære i lønnen, afspejler ikke en stigning i krisen. Resultatet viser snarere, at en meget stor del af virksomhederne begynder at se et lys for enden af tunnelen,” siger Kim Staack Nielsen.

Undersøgelsen viser også, at 81 % af virksomhederne ikke forventer at ændre i udbuddet af personalegoder i 2012, mens 12 % forventer at udbyde færre goder.

”At så mange virksomheder ikke forventer at ændre i udbuddet af personalegoder, indikerer en vis grad af stabilitet på markedet, hvor der dog stadig ikke er plads til sidespring,” siger Kim Staack Nielsen og fortsætter: ”Det er egentlig positivt, at 12 % forventer at reducere i goderne i kriseår. Hvis man skærer 5 % i personalegoderne hvert år, der er krise, kan man fylde på igen i gode tider. Hvis man kun bevarer og ikke skærer ned, så kan det nogen gange være svært at finde penge, når det går godt, og så er der sjældent plads til de store personalegoder. I krisetider er personalegoder også et af de områder, medarbejderne bedre kan acceptere, at der bliver skåret i frem for i lønnen,” slutter Kim Staack Nielsen.



Om undersøgelsen
Undersøgelsen er gennemført af PID–Personalechefer I Danmark i samarbejde med Interresearch a|s 

 
For mere information, venligst kontakt:
Kim Staack Nielsen, CEO/Chairman, PID–Personalechefer I Danmark, 86 21 61 11 eller ksn@pid.dk
Marie Korsgaard, Communication Manager, PID–Personalechefer I Danmark, 86 21 61 11 eller mko@pid.dk






Om PID–Personalechefer I Danmark
PID er Danmarks største forening og faglige netværk for personalechefer og andre personaleansvarlige. PID's formål er at varetage interesserne for danske personalechefer fra både den private og offentlige sektor. PID har ca. 1065 medlemmer.

Om Interresearch a|s 
interresearch a|s er blandt Danmarks førende analyseinstitutter med speciale i trivselsmålinger, lederevalueringer og APV. Se mere på www.interresearch.dk. Læs også om mulighederne for HR-målinger og andre analyser med vores Feedback Management-værktøj på www.defgo.dk.

